Diane wa kwa Canada a re: “Go ne go le thata go nna kgakala le ba lelapa la gaetsho.” Gone jaanong o mo dingwageng tsa bo60, mme e ne e le morongwa dingwaga di le 20 kwa Ivory Coast (e gone jaanong e bidiwang Côte d’Ivoire). A re: “Ke ne ka kopa Jehofa gore a nthuse go rata batho ba mo tshimong eo. Mokaedi mongwe kwa Sekolong sa Gileade e bong Mokaulengwe Jack Redford, o ne a re bolelela gore ka dinako dingwe re ka tshwenngwa kgotsa ra gakgamadiwa ke maemo a kwa mafelong ao, segolobogolo fa re kopana le batho ba ba humanegileng thata. Mme o ne a re: ‘Lo se ka lwa tshwenyega ka khumanego ya koo. Go na le moo, lebang difatlhego tsa batho ba lo ba rerelang. Elang tlhoko kafa ba tsibogelang molaetsa wa Baebele ka gone.’ Ke ile ka dira jalo, mme go ne ga intumedisa tota! Fa ke bolelela batho molaetsa o o gomotsang wa Bogosi, ke ne ke bona ba itumela!” Ke eng gape se se neng sa thusa Diane go tlwaela go direla kwa moseja? A re: “Ke ne ka atamalana le batho ba ke neng ke ithuta Baebele le bone, le go bona ba nna batlhanka ba ba ikanyegang ba ga Jehofa. Jaanong ke ne ke setse ke ikutlwa ke le mo lapeng. Ke ne ka nna le bommè, borre, bomorwarre le bomorwadiarre mo phuthegong fela jaaka Jesu a solofeditse.”—Mar. 10:29, 30.